Налшык икIхэр Москва нэхъ пасэу нэсын папщIэ
Налшык икIыу Москва кIуэ мафIэгур гъуэгу зэрытет зэманыр 1 сыхьэтрэ дакъикъэ 15-кIэ ягъэмэщIащ. Иджы къэралым и къалащхьэм нэсын папщIэ текIуадэр сыхьэт 35-рэ иримыкъущ. МафIэгур къалащхьэм щынэс зэманри тэмэму къыхахащ — ар пщэдджыжьым Москва и метрополитеныр къыщызэIуахым ирохьэлIэ.
МафIэгур зэрызекIуэ графикым хэплъэу игъэтэмэмыну Къэбэрдей-Балъкъэр Республикэм и Iэтащхьэ Къанокъуэ Арсен къалэн щищIауэ щытащ КъБР-м ТранспортымкIэ, связымрэ гъуэгу хозяйствэмкIэ и министерствэм.
«Урысейм и гъущI гъуэгухэр» акционер зэгухьэныгъэ зэIухам иращIылIа зэгурыIуэныгъэм ипкъ иткIэ «Налшык-Москва» мафIэгур сыхьэт 18-рэ дакъикъэ 28-м йожьэри, Москва и Казань вокзалым сыхьэти 5-рэ дакъикъэ 23-м нос. Москва мафIэгур сыхьэт 19-рэ дакъикъэ 50-м къыщожьэжри, Налшык сыхьэти 6-рэ дакъикъи 10-м къос.
Къумыкъу Мадинэ.
